Η ***Οργή*** είναι ασπρόμαυρη δραματική αισθηματική περιπέτεια ελληνικής παραγωγής του 1962 σε σκηνοθεσία Βασίλη Γεωργιάδη και σε σενάριο του Νίκου Φώσκολου. Πρωταγωνιστούν η Άννα Φόνσου, ο Νίκος Κούρκουλος και η Βιβέτα Τσιούνη στην πρώτη της κινηματογραφική εμφάνιση.

Πλοκή
-----

Η Λίλη, μια 19χρόνη ατίθαση κοπέλα, δεν θέλει να έχει καμία σχέση με την ετεροθαλή αδελφή της, τη συμπονετική και ευγενική Τερέζα, η οποία είναι παντρεμένη με τον γοητευτικό γλύπτη Παύλο Βενιέρη. Η Λίλη και η παρέα της αφιερώνουν τον χρόνο τους σε εφήμερες απολαύσεις της ζωής, όπως σε νυχτερινή διασκέδαση σε διάφορα κλαμπ και βόλτες με το γρήγορο σπορ αυτοκίνητο της Λίλης στους δρόμους της αθηναϊκής ακτής. 

Η Τερέζα με τον Παύλο κατά την επιστροφή τους στο σπίτι τους από την Βενετία θα εμπλακούν κατά σύμπτωση σε ένα τροχαίο δυστύχημα με τη Λίλη και την παρέα της, που αυτό θα έχει σαν αποτέλεσμα η Τερέζα να τραυματιστεί σοβαρά και να μείνει προσωρινά ανάπηρη. Ωστόσο αυτό το γεγονός αφήνει τελείως αδιάφορη την Λίλη η οποία συνεχίζει να συμπεριφέρεται άσχημα στην Τερέζα και προσπαθεί ταυτόχρονα να ξελογιάσει ερωτικά τον Παύλο, θέλοντας με αυτόν τον τρόπο να εκδικηθεί τους αυστηρούς γονείς της, οι οποίοι έδειχναν υπερβολική αγάπη προς την Τερέζα, ενώ την ίδια την είχαν σε συνεχή πίεση και σε δεύτερο ρόλο. Ο Παύλος όμως αποδεικνύεται πιστός σύζυγος της Τερέζας και αποφεύγει να πέσει στην αγκαλιά της Λίλης, που όπως φαίνεται δεν λέει να τα παρατήσει, φτάνοντας μέχρι και το σημείο να πάρει τη θέση της φίλης της Τζένης, η οποία είχε κανονίσει να δουλέψει στον Παύλο ως μοντέλο. 

Εν τω μεταξύ και η παρέα της Λίλης θα αρχίσει να αντιμετωπίζει και αυτή τα δικά της προβλήματα, όπως για παράδειγμα η σχέση του Νικήτα με την Τζένη και η ξαφνική εμφάνιση της μητέρας του, που ο Νικήτας συστηματικά αποφεύγει να της μιλήσει επειδή εκείνη τον είχε παρατήσει σε πολύ μικρή ηλικία με αποτέλεσμα ο ίδιος να βρεθεί σε ένα ορφανοτροφείο.

Ο Παύλος φανερά πιεσμένος από την κατάσταση υγείας της Τερέζας πηγαίνει στο κότερό του για να ψαρέψει και να χαλαρώσει λίγο, όμως εκεί διαπιστώνει ότι πάνω στο κότερο βρίσκεται και η Λίλη, η οποία προηγουμένως είχε αδειάσει τα καύσιμα του σκάφους με αποτέλεσμα αυτό να είναι πλέον ακυβέρνητο. Ο Παύλος αντιστέκεται στις επιθυμίες της Λίλης μέχρι που βραδιάζει, με την Τερέζα και τον πατέρα της να έχουν αρχίσει να ανησυχούν για το τι συνέβη στον Παύλο. Ο πατέρας της Τερέζας απευθύνεται στις λιμενικές αρχές και μαζί με την Τερέζα αρχίζουν να αναζητούν τον Παύλο στη θάλασσα, για να διαπιστώσουν τελικά ότι βρίσκεται μαζί με την Λίλη.

Ο Παύλος ντροπιασμένος αποφασίζει να φύγει από το σπίτι, ενώ ο φίλος της Λίλης βλέποντας ότι η κατάσταση έχει γίνει ανεξέλεγκτη σχεδιάζει να αυτοκτονήσει μαζί με την Λίλη πέφτοντας με το αυτοκίνητο τους σε έναν υπό κατασκευή δρόμο που καταλήγει σε έναν γκρεμό. Η Τερέζα μαθαίνοντας από τον κηπουρό της το σχέδιο αυτό καταφέρνει την τελευταία στιγμή να σταματήσει την Λίλη, η οποία όμως συνειδητοποιώντας το κακό που έκανε στην αδελφή της φεύγει μόνη της προς άγνωστη κατευθύνση ζητώντας από την Τερέζα να την συγχωρέσει. Εντωμεταξύ ο Παύλος οδηγώντας για αρκετές ώρες πάνω στην εθνική οδό, αλλάζει γνώμη και επιστρέφει ξανά, ενώ λίγο αργότερα τον προσπερνούν ένα ασθενοφόρο και η τροχαία που κατευθύνονται στο σημείο που η Λίλη έχει βρει τραγικό θάνατο.

Διανομή ρόλων
-------------


|  |  |
| --- | --- |
| 
* Άννα Φόνσου ως Λίλη
* Βιβέτα Τσιούνη ως Τερέζα Βενιέρη (ετεροθαλής αδελφή της Λίλης)
* Νίκος Κούρκουλος ως Παύλος Βενιέρης
* Τζαβαλάς Καρούσος ως Πλοίαρχος (θετός πατέρας της Λίλης)
* Αθηνά Μιχαηλίδου ως Έλσα (μητέρα της Λίλης)
* Μάγια Μπάκα ως Μάγια Βενιέρη (κόρη Τερέζας)
* Λυκούργος Καλλέργης ως Γιατρός
* Χριστόφορος Νέζερ ως Άγγελος (κηπουρός)
* Γιώργος Πάντζας ως φίλος της Λίλης
* Μίρκα Καλατζοπούλου ως Ρίτα
* Βαγγέλης Σειληνός ως Νικήτας
* Νάντια Χωραφά ως Τζένη (φίλη του Νικήτα)
* Ίλυα Λιβυκού ως μητέρα του Νικήτα
* Γκίκας Μπινιάρης ως Κώστας

 | 
**Συμμετέχουν**
* Γιάννης Μαλούχος
* Βασίλης Ανδρεόπουλος
* Γιάννης Κωστής
* Χριστίνα Μακρή
* Δήμητρα Κατερινάκη
* Κάρλο Στόπα
* Νάντια Μακρίδου
* Πόπη Χέλιου
* Ανδρέας Λαμπράκης

 |

Κυκλοφορία
----------

Η ταινία έκανε επίσημη πρεμιέρα στις 14 Δεκεμβρίου 1962 στον κινηματογράφο Πιγκάλ, παρουσία των συντελεστών της ταινίας και ακολούθησαν προβολές στους κινηματογράφους Ρεξ, Εσπέρος, Αθηναίον, Άττικα και Σταρ στην Αθήνα. Επίσης η ταινία προβλήθηκε στους κινηματογράφους Κάπιταλ του Πειραιά, Ελλήσποντο της Θεσσαλονίκης, Απόλλων της Καβάλας, Παλλάς της Λάρισας, Κρόνο του Βόλου και Απόλλων των Χανίων. Προβλήθηκε τη σεζόν 1962-1963 και έκοψε 132.102 εισιτήρια, καταλαμβάνοντας την 3η θέση σε σύνολο 82 ταινιών της περιόδου αυτής.

Υποδοχή
-------

### Κριτικές

Σε νεότερες κριτικές η ταινία λαμβάνει κυρίως μέτριες. Το Cine.gr δίνει βαθμολογία 5,50/10.

Παραπομπές
----------

1. ↑  Γρηγοριάδου, Μαρία Ξένια (2008). *Η νεολαία στις ελληνικές κινηματογραφικές ταινίες των δεκαετιών 1950 και 1960* (PDF). Βόλος: Πανεπιστήμιο Θεσσαλίας. σελ. 76.
2. ↑  «*Οργή*» (PDF). *Ψηφιακό Αρχείο Εφημερίδων και Περιοδικού Τύπου - Εθνική Βιβλιοθήκη της Ελλάδος*. **Εφημερίδα Ελευθερία**. 13 Δεκεμβρίου 1962. σελ. 3η. Ανακτήθηκε στις 29 Νοεμβρίου 2023.
3. ↑  «Η ταινία *Οργή* του 1962». Cine.gr. Ανακτήθηκε στις 25 Φεβρουαρίου 2021.

Εξωτερικοί σύνδεσμοι
--------------------

* *Οργή* στην Ταινιοθήκη της Ελλάδος
* *Οργή* στο πρώην *Cine.gr* (αρχειοθετημένο στο Wayback Machine)
* *Οργή*   στην IMDb
* Ολόκληρη η ταινία στο YouTube

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
* Πύλη:Ελλάδα
 |

 |

|  |  |  |  |
| --- | --- | --- | --- |
| 

| π • σ • ε
Βασίλης Γεωργιάδης |
| --- |
|  |
| 
* *Οι άσσοι του γηπέδου* (1956)
* *Καραγκιόζης, ο Αδικημένος της Ζωής* (1959)
* *Διακοπές στην Κολοπετινίτσα* (1959)
* *Κρύσταλλο* (1959)
* *Περιπλανώμενοι Ιουδαίοι* (1959)
* *Φλογέρα και Αίμα* (1961)
* *Μην Ερωτεύεσαι το Σάββατο* (1962)
* *Οργή* (1962)
* *Η Κατάρα της Μάνας* (1962)
* *Γάμος αλά ελληνικά* (1964)
* *Τα κόκκινα φανάρια* (1963)
* *Το χώμα βάφτηκε κόκκινο* (1966)
* *Η 7η Ημέρα της Δημιουργίας* (1966)
* *Κορίτσια στον Ήλιο* (1968)
* *Ραντεβού με μια άγνωστη* (1968)
* *Αγάπη για πάντα* (1969)
* *Ο μπλοφατζής* (1969)
* *Στη Μάχη της Κρήτης* (1970)
* *Ελληνικό Καλοκαίρι* (1971)
* *Εκείνο το καλοκαίρι* (1971)
* *Συνωμοσία στη Μεσόγειο* (1975)
 |

 |